पाएं अपने शहर की ताज़ा ख़बरें और फ्री ई-पेपरडाउनलोड करें
अब जिले के सभी कोविड हॉस्पिटलों में कितने बेड खाली हैं, इसकी जानकारी हॉस्पिटल के बाहर लगे डिस्प्ले बोर्ड में दिख जाएगा। राज्य के नए मुख्य सचिव त्रिपुरारी शरण ने रविवार शाम भागलपुर डीएम से वीडियो कॉन्फ्रेंसिंग कर यहां कोविड इंफेक्शन की स्थिति का हाल जाना। मुख्य सचिव ने कहा कि 24 घंटे के अंदर जिले के सभी कोविड हॉस्पिटल के बाहर अनिवार्य रूप से डिस्प्ले बोर्ड लगाया जाए। जहां टोटल बेड, मरीजों की संख्या, आईसीयू की संख्या, आईसीयू में मरीज व वेंटिलेटर की संख्या और मरीजों के बारे में पूरी जानकारी दिखाई जाए। इससे आम लोगों को सहूलियत होगी। मुख्य सचिव ने कहा कि कोराना वार्ड और आईसीयू में मरीजों के परिजनों काे न जाने दें। इससे संक्रमण का खतरा है। मुख्य सचिव ने कहा कि किसी भी प्रकार की परेशानी हाे ताे जानकारी दें। ऑक्सीजन की दिक्कत पर तुरंत उद्योग विभाग को जानकारी दें।
वीडियो कांफ्रेंसिंग के दौरान डीएम सुब्रत सेन ने बताया कि भागलपुर में मार्च के अंतिम सप्ताह से करीब 3500 से ज्यादा टेस्टिंग प्रतिदिन हो रही है। जिसका सकारात्मक परिणाम भी दिखाई दे रहे हैं। अप्रैल के दूसरे सप्ताह में एंटीजन टेस्टिंग में भागलपुर शहर की पॉजिटिविटी की दर 25% तक हो गई थी। जबकि पिछले 3 दिनों में यह घटकर 12 से 13% रह गई है। डीएम ने बताया कि शहरी क्षेत्र के आसपास के प्रखंडों, नवगछिया अनुमंडल के अधिकांश प्रखंड और सुल्तानगंज प्रखंड में पॉजिटिविटी दर में वृद्धि हुई है। वैसे स्थानों, जहां अधिक संख्या में पॉजिटिव मरीज पाए गए हैं, उन स्थानों को कंटेनमेंट जोन घोषित करते हुए मजिस्ट्रेट की तैनाती की गई है। इसके अलावा सदर अस्पताल में जिला नियंत्रण कक्ष भी बनाया गया है। जहां से होम आइसोलेटेड मरीजों को प्रतिदिन कॉल कर उनका हाल जाना जा रहा है और जरूरी दवा नि.शुल्क दी जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn